Amalá ai wa ! É wa yǎ wānyami təge bi anyamá, é wa yǎ wawɔ̂n bod təge bili. Ǹnyie anə́ wāyi mǎn nyami, ó zū hḿ bi ányamá, ó tamə tə́ mǎn wɔ̂n bod, ó zū hḿ bili. 2Ǎ Ńtondôbə, yénə́ bíā ngɔ́l, byǎfídi wa, bɔ́ bía ngul kídí ésə, ó kōdē bíā ábǒg ńdzǔg. 3Édǔŋ ńkulu, məyɔŋ mə́ ngatúb, á wātə́bə, məyɔŋ mə́ ngatsaman. 4Akúmá ńsa lânɔŋɔban anə́ bitandág, bod bádiban étēde anə́ bəḿbasaná. 5Ǹtondôbə a bələ́ óngəmé á yób étēde, a dzálā Síon ai tə́tə̄lə́ ai sósōó. 6Afidí mə́lú mə́ ényiŋ móe lâyi bɔ̌ akúmá yā ákode. Fəg, oyəm ai wɔ̌ŋ Ńtondôbə: ndá akúmá dzoe nyílī. Anyamá ai ndóan 7Támə̄ yén ! Ébá bə́ Ariel bâkə bálɔ̄ŋ bīkígá á míńdzɔ̄ŋ. Bəkad bə́ fwé mvɔ̄í báyōn ḿbə̂ ǹyón. 8Míńdzɔ̄ŋ mí nə á vóóŋ təge ai mod, təge ai mod watóban ai nyé á zēn. Oyílí élad ó ǹdáman yǎ bâbyandi bəbɔɔlɔ, tɔ mod m̀bɔ́g ǎ láŋabǎn kīg fə á táŋ. 9Ǹnam ó nə̄ á məyəb, wâdzɔɔlan. Libáŋ a sáma, a wú ńtug. Sharôn ǎ vəŋan yǎ anə́ ńkód Araba, Bashân bân Karmɛ̂l bə́ nə miǹtwí. 10Ǹtondôbə nyé nâ: Ábōg dī hḿ ńdɔ matə́bə, ábōg dī ńdɔ mâyi nyoan, ábōg dī ńdɔ̄ hḿ mâzu bi óngəmé. 11Ngə́ wanɔŋ abum bívúla, ndə mim̀bɔ́b éḿya wabyé, m̀fəb wáán ó nə é ndóan yadígī mínā. 12Məyɔŋ mâyi dígan anə́ bībé bí ndóan, mâyi káb ndóan anə́ mīńkód biyoá.